তেরোরিজমদা সরকারনা মতিক চাবা পাওখুম পীগনি, শ্রীনগরদা প্রধান মন্ত্রীনা হায়খ্রে

প্রধান মন্ত্রী নরেন্দ্র মোদীনা হায়খ্রে মদুদি জম্মু অমসুং কাশ্মীরদা তেরোরিজম শাগৎনবা হোৎনরিবা মখোয়শিং অদুদা লৈবাক অসিনা মতিক চাবা পাওখুম পীগনি। ঙসি শ্রীনগরদা মীয়াম তিনখিবা অমদা ৱা ঙাংলদুনা মহাক্না হায়খি, “ঐখোয়না মখল খুদিংমক্কী তেরোরিজমবু মতিক চাবা মওংদা থেংনগনি। ঐখোয়না জম্মু অমসুং কাশ্মীরদা তেরোরিজমগী য়াংলেন শরু থুদেক্কনি অমদি ঐখোয়গী পাঙ্গল পুম্নমক শিজিন্নদুনা থেংনগনি।” তেরোরিস্তকী মায়োক্তা লান্থেংনবদা থৱায় থাখ্রবা অথৌবা নাজির অহমদ ৱানিগী মফমদা প্রধান মন্ত্রীনা ইকায় খুম্নবা উৎখি। মহাক্না হায়খি, “ঐহাক্না জাতি অমসুং শান্তিগীদমক থৱায় কত্থোকখ্রবা অথৌবা নাজির অহমদ ৱানি অমসুং অতোপ্পা মথৌনা লৈরবা লান্মীশিংগী মফমদা ইকায় খুম্নবা উৎচরি। নাজির অহমদ ৱানিবু অশোক চক্র লান্থোক্তুনা ইকায় খুম্নখি। মহাক্না শোক্নখিবা লান অমসুং থৌনা অদুনা জম্মু অমসুং কাশ্মীরগী নহাশিংদা লম্বী অমা উৎপীরে অমদি জাতি অপুম্বনা লৈবাক অসিগীদমক লৈরি।” প্রধান মন্ত্রীনা নৌনা খল্লবা সর্পঞ্চশিংগা উনদুনা ৱারি শান্নখি। রাজ্য অসিদা চহী কয়াগী মতুংদা লোকেল বোদীগী মীখল পাংথোকখিবদা মহাক অপেনবা পোকই হায়না মহাক্না হায়খি। মহাক্না রাজ্যগী মীয়ামদা রাজ্যগী দিবেলপমেন্তকীদমক ভোৎ থাদবা থোরক্নবা আপীল তৌখি। রাজ্যগী অপুনবা চাওখৎ থৌরাংগীদমক মহাক্কী প্রায়োরিতীশিং অদু পল্লদুনা প্রধান মন্ত্রীনা হায়খি, “ঐহাক্না মফম অসিদা লুপা কোতি ৬০০০কী প্রোজেক্ত হৌদোক্নবা লাক্লি। প্রোজেক্তশিং অসিনা শ্রীনগর অমসুং অকোয়বদা লৈবা মীয়ামগী পুন্সিবু হেন্না লায়থোকহল্লগনি।” শ্রীনগরদা প্রধান মন্ত্রীনা জম্মু অমসুং কাশ্মীরগীদমক্তা দিবেলপমেন্ত প্রোজেক্তশিংগী পরিং অমা মায়খুম হাংদোকখি। মহাক্না পুলৱামাগী অৱন্তিপোরাদা এইম্সকী উরেপ উয়ুং তমখি। মসিনা রাজ্য অসিদা হেল্থ ইনফ্রাস্ত্রকচর ফগৎহন্নবা পান্দম থম্লি। মসি মালেমগী খ্বাইদগী চাওবা হেল্থকেয়র স্কিম ওইরিবা আয়ুশ্মান ভারতকা শম্নগনি, মদুগী থোংদা চাওরাক্না মীওই লাখ ১০দা কানবা ফংহনখ্রে। স্কিম অসিনা জম্মু অমসুং কাশ্মীর মথন্তদা মীওই লাখ ৩০ কোনশিল্লে। থৌরম অসিদা প্রধান মন্ত্রীনা বান্দিপোরাদা অহানবা রুরেল বি.পি.ও. হৌদোকখি। মসিনা বান্দিপোরা অমসুং য়ুম্লোন্নবা জিলাশিংদা নহাশিংগীদমক থবক ফংহন্নবগী খুদোংচাবা ফংহল্লগনি। বান্দিপোরাদা রুরেল বি.পি.ও. অসিনা লমদম অসিদা লৈরিবা নহাশিংগীদমক্তা খুদোংচাবগী থোংনাও অমা হাংদোক্লগনি হায়না প্রধান মন্ত্রীনা হায়খি। মহাক্কী সরকারনা মফম অসিদা অমুক হলক্তুনা খুন্দা লৈতাবা পাম্লিবা অদুগুম্লবা কাশ্মীরি মাইগ্রেন্তশিংদা মতিকচাবা সেক্যুরিতী পীগনি হায়না প্রধান মন্ত্রীনা হায়খি। কাশ্মীরি মাইগ্রেন্ত এমপ্লোইশিংগীদমক ত্রান্সিৎ একোমোদেসন ফংহন্নবা চাওরাক্না ত্রান্সিৎ ফ্লেৎ ৭০০ শাগৎলে। দিসপ্লেস কাশ্মিরিশিংবু পোস্ত ৩০০০দা থবক পীনবা থবক পায়খৎলি হায়না মহাক্না মখা তাখি। থৌরম অসিদা প্রধান মন্ত্রীনা লৈবাক্কী তোঙান তোঙানবা মফমশিংদগী লাকপা কোলেজ মহৈরোইশিংগা উনদুনা ৱারি শান্নখি। রাস্ত্রিয়া উচ্চতর শিক্ষা অভিয়ান (রুসা)গী মখাদা মশিং য়াম্লবা প্রোজোক্তশিং প্রধান মন্ত্রীনা বতন নম্দুনা দিজিতেল ওইবা মওংদা হৌদোকখিবা অদু অতোপ্পা পুক্নিং চিংশিন্নিঙাই অমা ওইখি। জম্মু অমসুং কাশ্মিরগী কিশ্তৱার, কুপৱারা অমসুং বারামুল্লাদা মোদেল দিগ্রী কোলেজ ৩গী উরেপ উয়ুং প্রধান মন্ত্রীনা তমখি। জম্মু য়ুনিবর্সিতীদা মহাক্না ইন্তরপ্রিনরশিপ, ইনোবেসন অমসুং কেরীয়র হবকী উরেপ উয়ুংসু তমখি। প্রধান মন্ত্রীনা ৪০০ কে.ভি. দি./সি. জলন্ধর- সম্বা- রজৌরি- শোপিয়ান- অমরগর (সোপোর) ত্রান্সমিসন লেন হৌদোকখি। প্রোজেক্ত অসিনা জম্মু অমসুং কাশ্মিরদা গ্রীদ কনেক্তিবিতী চাওথোকহল্লে। থৌরম অদুদা তিনখিবা মীয়ামদা ৱা ঙাংলদুনা প্রধান মন্ত্রীনা হায়খি মদুদি মমাংগী সরকারগী মতমদা অচৌবা প্রোজেক্ত কয়া অমা দিল্লীদা লৈরিবা বিজ্ঞান ভবনদগী হৌদোকখি। অদুবু, এন.দি.এ. সরকারনা তোঙান তোঙানবা লমদমশিংদগী প্রোজেক্তশিং হৌদোকপগী পোইন্ত অমা শেম্লে। মহাক্না হায়খি, “ঐখোয়গী সরকারনা আয়ুশ্মান ভারত স্কিম ঝারখন্দদগী হৌদোকখি, উজ্জ্বলা স্কিম উত্তর প্রদেশতগী, প্রাইম মিনিস্তর্স সেক্যুরিতী ইন্সুরেন্স স্কিম ৱেস্ত বেঙ্গোলদগী হৌদোকখি, হেন্দলুম কেম্পেন তামিল নাদুদগী হৌদোকখি, বেতি বচাও বেতি পরাও হরিয়ানাদগী হৌদোকখি।” মহাক্না জম্মু কাশ্মীরগী মীয়াম্বু ২০১৮গী সেপ্তেম্বর থাদা মপান্দা খোংহাম খুৎহাম চোইদবা রাজ্য অমা ওইহনখিবগীদমক নুঙাইবা ফোংদোকখি। প্রধান মন্ত্রীনা সেফোরা, গান্দরবলদা মল্তিপর্পজ ইন্দোর স্পোর্তস ফেসিলিতী শঙ্গাখি। ইন্দোর স্পোর্তস ফেসিলিতী অসিনা নহাওইরিবশিংবু মতেং পাংদুনা মখোয়বু ইন্দোর মশান্নশিং শান্নহন্নবা খুদোংচাবা অমা পীরগনি। মহাক্না হায়খি, জম্মু কাশ্মীরগী জিলা ২২মক হৈজ শিংজবা অদু উত্থোক্নবা অমদি স্পোর্তস ইনফ্রাস্ত্রকচর ফগৎহন্নবা খেলো ইন্দিয়া কেম্পেন্না কোনশিল্লি। প্রধান মন্ত্রীনা আইকোনিক দাক লেক্তা চৎখি অমদু মফম অদুগী খুদোংচাবশিং অদু য়েংশিনখি। মসিনা প্রধান মন্ত্রীগী রাজ্য অসিদা নোংমা চংনা চৎখিবা খোংচৎ ওইখি অমদি মহাক্না লেহ, জম্মু অমসুং শ্রীনগর রিজন অহুম্মক্তা চৎখি।